| "Drive-In Saturday"David Bowie |
| --- |
| Singlen "Drive-In Saturday" kansikuva |
| Singlen tiedot |
|  Albumilta | *Aladdin Sane* |
|  B-puoli | "Round and Round" |
|  Äänitetty  | 9. ja 10. joulukuuta 1972 |
|  Studio  | RCA Studios, New York |
|  Julkaistu | 6. huhtikuuta 1973 |
|  Formaatti | 7" single |
|  Tekijä(t) | David Bowie |
|  Tuottaja(t) | Ken Scott, David Bowie |
|  Tyylilaji | glam rock, doo-wop |
|  Kesto | 04.29 |
|  Levy-yhtiö | RCA Records |
| Listasijoitukset |
|  Britannia: 3.
(Lisää listasijoituksia) |
| David Bowien muut singlet |
| "The Jean Genie"1972 | "Drive-In Saturday"1973 | "Time"1973 |

**Drive-In Saturday** on brittimuusikko David Bowien vuonna 1973 julkaistu musiikkikappale hänen albumiltaan *Aladdin Sane*. Kappale julkaistiin myös singlenä, jolloin se nousi Britannian singlelistan sijalle kolme.

Bowie kirjoitti kappaleen vuoden 1972 Yhdysvaltain-kiertueellaan. Laulun kertoja elää kuvitteellisessa tulevaisuudessa ja muistelee tapahtumia, jotka eivät ole vielä tapahtuneet.

Työstö
------

Bowie kirjoitti kappaleen vuoden 1972 Yhdysvaltain-kiertueensa aikana. Inspiraatiota antoivat kuun valaisemat isot autiomaan rakennukset, joita Bowie näki öisellä junamatkallaan Seattlesta Phoenixiin.

Kappale äänitettiin New Yorkissa sijaitsevilla RCA-studioilla 9. ja 10. joulukuuta 1972, ja sen tuottivat Bowie ja Ken Scott. Laulamisen lisäksi Bowie lauloi sekä soitti 12-kielistä kitaraa, saksofonia ja syntetisaattoria. Äänityksessä olivat mukana myös Mike Garson (piano), Mick Ronson (kitara, laulu), Trevor Bolder (bassokitara), Mick Woodmansey (rummut, tamburiini) ja Geoff MacCormack (laulu).

Bowie oli auttanut Mott the Hoople -yhtyeen läpimurtoon antamalla sen levyttää kappaleensa "All the Young Dudes". Hän tarjosi "Drive-In Saturday" -kappaletta sen seuraajaksi, mutta yhtyeen on väitetty hylänneen sen. Bowie kertoi *VH1 Storytellers* -albumille äänitetyssä konsertissa vuonna 1999, että yhtyeen päätös turhautti häntä niin paljon, että hän humaltuneena ajoi kulmakarvansa pois. Sen sijaan Mott the Hooplen rumpalin Dale Griffinin mukaan Bowie itse muutti mielensä: "Sanotaan nyt suoraan, ’Drive-In Saturday’ ei ole mikään maailman paras kappale. Bowien vaisto vetää se pois oli hyväksi kaikille osapuolille." Myös Mott the Hooplen laulaja Ian Hunter on kiistänyt yhtyeen kieltäytyneen kappaleesta. Hunterin mukaan he olisivat kuitenkin halunneet levyttää kappaleen omalla sovituksellaan, joka erosi selvästi alkuperäisestä. Hunter on pitänyt mahdollisena, että Bowien manageri Tony Defries olisi antanut molemmille osapuolille ristiriitaista tietoa asiasta, mikä olisi aiheuttanut väärinkäsityksen.

Sävellys ja sanoitus
--------------------

Musiikillisesti "Drive-In Saturday" edustaa glam rockia. Sävellys kulkee sävelaskel sävelaskeleelta Bowielle tyypillisten nousevien ja laskevien duurisointujen kautta kakofoniseen saksofonilopetukseen. Marc Spitz kuvaa kirjassaan *David Bowie* (2009) kappaletta doo-wop-pastissiksi, jossa on camp-henkiset sanoitukset.

Musiikkinäyte"Drive-In Saturday"Alle 10 %:n näyte kappaleesta.Äänitiedostojen kuunteluohjeet

Kappale yhdistelee *Svengijengi ’62* -elokuvan tunnelmia 1950-luvun yhdysvaltalaisesta nuorisokulttuurista ja sähköisestä futurismista. Kappaleen kertoja elää kuvitteellisessa tulevaisuudessa ja muistelee tapahtumia, jotka eivät ole vielä tapahtuneet. Ihmiset ovat unohtaneet, kuinka seksiä harrastetaan, joten he joutuvat katsomaan mallia vanhoista elokuvista. Sanoituksessa viitataan Mick Jaggeriin, Marc Bolaniin ("try to get it on"), supermalli Twiggyyn ("Twig the Wonder Kid") ja sveitsiläiseen psykiatriin Carl Jungiin.

> »Perhaps the strange ones in a dome  
> Can lend us a book we can read up alone  
> And try to get it on like once before  
> When people stared in Jagger’s eyes and scored  
> Like the video films we saw»   
> ("Drive-In Saturday" -kappaleen sanoitusta)
> 
> 

Bowie esitti kappaletta tuoreeltaan livenä marraskuussa 1972. Ensimmäinen esitys oli marraskuun 4. päivänä Phoenixissa vain tunteja kappaleen valmistumisen jälkeen. Bowie esitti kappaleen yksin akustisella kitaralla itseään säestäen. Ensimmäinen tunnettu äänitys on tehty 17. marraskuuta Floridan Daniassa, jossa Bowie kertoi yleisölle kyseessä olevan "laulu vuodelta 2033".

Marraskuun 25. päivänä Clevelandissa järjestetyssä konsertissa Bowie esitteli kappaleen seuraavasti:

> »Teimme tämän matkalla Seattlesta Phoenixiin. Se kertoo tulevaisuudesta, jossa ihmiset ovat unohtaneet kuinka rakastella, joten he ottavat käyttöönsä tältä vuosisadalta säilyttämänsä videokuvat. Tämä tapahtuu jonkinlaisen katastrofin jälkeen, jotkut ihmiset elävät kaduilla, jotkut hienoissa taloissa, ja he lainaavat toisiltaan ja yrittävät oppia korjaamaan tilanteen.»   
> (David Bowie)
> 
>

Julkaisu ja vastaanotto
-----------------------

### Myynti ja julkaisut

Britannialaisen vinyylisinglen etiketti.
"Drive-In Saturday" julkaistiin singlenä 6. huhtikuuta 1973, viikkoa ennen *Aladdin Sane* -albumia. "Drive-In Saturday" nousi Britannian singlelistalla sijalle kolme, ja Irlannissa sijoitus oli 14:s. Singlen saksalaisessa painoksessa kappaleen pituutta lyhennettiin lähes minuutilla. Versio julkaistiin vuonna 2015 *Five Years (1969–1973)* -boksissa.

Singlen B-puolella julkaistiin "Round and Round", joka on cover-versio Chuck Berryn kappaleesta "Around and Around". Se oli äänitetty Bowien edellisen *The Rise and Fall of Ziggy Stardust and the Spiders from Mars* -albumin sessioissa. *New Musical Express* -lehden Charles Shaar Murrayn mukaan kääntöpuolelle kaavailtiin ensin Bowien versiota Rolling Stonesin kappaleesta "Let’s Spend the Night Together", kunnes se päätettiin ottaa mukaan *Aladdin Sanelle*.

"Drive-In Saturday" julkaistiin vuonna 1973 myös espanjalaisen "Life on Mars?" -singlen B-puolella.

### Live-esitykset ja muut versiot

Bowie esitti kappaleen 17. tammikuuta 1973 britannialaisessa televisio-ohjelmassa *Russell Harty Plus*. Esitys julkaistiin vuonna 1993 videoalbumilla *Bowie – The Video Collection* sekä vuoden 2002 *Best of Bowie* -kokoelman DVD-versiolla.

Bowie esitti kappaletta toisinaan *Ziggy Stardust* -kiertueellaan. Sitä seuranneella *Diamond Dogs* -kiertueella hän esitti sitä akustisen kitaran kanssa David Sanbornin soittaessa saksofonia. Vuonna 1999 Bowie alkoi esittää sitä uudelleen *Hours*-albumin kiertueella. New Yorkissa 23. elokuuta 1999 esitetty liveversio julkaistiin samana vuonna Bowien livealbumilla *VH1 Storytellers*. Kaksi päivää myöhemmin äänitettiin liveversio BBC Radio 1:n Mark Radcliffe Show’ta varten. Vuonna 1999 äänitetty konserttiversio löytyy myös albumilta *Something in the Air (Live Paris 99)*.

Kappaleesta ovat tehneet oman versionsa muun muassa Def Leppard, Morrissey, Max Lorentz sekä Loser’s Lounge feat. Julian Maile.

### Arvioita

*The Guardian* -lehdessä Alexis Petridis sijoitti "Drive-In Saturday" -kappaleen kymmenenneksi, kun hän vuonna 2020 valitsi 50 suosikkikappalettaan Bowielta. *NME:n* vastaavalla listalla (2018) se sijoittui 26:nneksi, *Uncutin* listalla (2015) 24:nneksi ja *Mojon* listalla (2015) 79:nneksi. *Ultimate Classic Rock* puolestaan järjesti vuonna 2016 Bowien singlet paremmuusjärjestykseen, jolloin "Drive-In Saturday" sijoittui 49:nneksi.

David Bowiesta elämäkerran kirjoittaneen David Buckleyn mielestä "Drive-In Saturday" on "Rebel Rebelin" ohella Bowien upein glam rock -aikakauden single. Kirjailija Nicholas Peggin mukaan se on luultavasti *Aladdin Sanen* hienoin kappale sekä mahtava mutta unohdettu Bowien single. Myös Bowien silloisen taustayhtyeen rumpali Mick Woodmansey on sanonut sen olevan yksi hänen suosikkikappaleistaan Bowien kyseiseltä ajanjaksolta. Kappaleessa pianoa soittava Mike Garson on sanonut rakastavansa kappaletta. Hän on kehunut sitä tarttuvaksi ja sointukulkua hienoksi.

### Listasijoitukset

| Valtio | Korkein sijoitus | Listaviikot |
| --- | --- | --- |
|  Britannia | 3. | 10 |
|  Irlanti | 14. | 4 |
|  Suomi | 30. |  |
|  Vallonia | 47. | 1 |

Kokoonpano
----------

* David Bowie – laulu, 12-kielinen kitara, tenorisaksofoni, ARP-syntetisaattori, kättentaputukset, sormien napsuttelu
* Mick Ronson – sähkökitara, laulu, kättentaputukset
* Mike Garson – piano
* Trevor Bolder – bassokitara
* Mick Woodmansey – rummut, tamburiini
* Geoff MacCormack – laulu

Lähteet
-------

* Immonen, Tenho: *David Bowie – Elämä laulu laululta*. Into, 2016. ISBN 978-952-264-654-5.

### Viitteet

1. 1 2  Drive-In Saturday by David Bowie - Songfacts *Songfacts.com*. Viitattu 21.2.2024.  (englanniksi)
2. 1 2 3 4 5  Immonen 2016, s. 139.
3. 1 2 3 4 5 6  Single release: Drive-In Saturday – April 1973 – The Bowie Bible *Bowiebible.com*.  24.1.2019. Viitattu 21.2.2024.  (englanniksi)
4. ↑  Drive-In Saturday – Pushing Ahead of the Dame *Bowiesongs.wordpress.com*. Viitattu 21.2.2024.  (englanniksi)
5. ↑  NYC - 11th December 1972 *Davidbowieautograph.com*.  21.3.2023. Viitattu 22.2.2024.  (englanniksi)
6. 1 2 3 4  Drive-In Saturday – The Bowie Bible *Bowiebible.com*.  14.12.2018. Viitattu 23.2.2024.  (englanniksi)
7. ↑  Immonen 2016, s. 127.
8. ↑  Devine, Campbell: *Mott the Hoople and Ian Hunter. All the Young Dudes – The Biography*, s. 155. Cherry Red Books, 1998. ISBN 1-901447-05-7.
9. ↑  Drive-In Saturday – The Bowie Bible – Part 2 *Bowiebible.com*.  14.12.2018. Viitattu 23.2.2024.  (englanniksi)
10. ↑  Immonen 2016, s. 137.
11. 1 2 3 4  Buckley, David: *David Bowie*, s. 194. (Strange Fascination – David Bowie: The Definitive Story, 1999.) Suomentanut Hannu Tervaharju. Helsinki: Like, 2002. ISBN 951-578-896-X.
12. ↑  Spitz, Marc: *David Bowie*, s. 297. (Bowie, A Biography, 2009.) Suomentanut J. Pekka Mäkelä. Seven, 2016. ISBN 978-951-1-30441-8.
13. ↑  Immonen 2016, s. 138.
14. 1 2  April 1973: David Bowie releases Drive-In Saturday *Rhino.com*.  6.4.2023. Viitattu 21.2.2024.  (englanniksi)
15. 1 2 3  Drive-In Saturday – The Bowie Bible – Part 4 *Bowiebible.com*.  14.12.2018. Viitattu 24.2.2024.  (englanniksi)
16. ↑  David Bowie 1973-01-17 London ,L.W.T South Bank Studios – Bowie on Russell Harty Plus *Davidbowieworld.nl*. Viitattu 22.2.2024.  (englanniksi)
17. ↑  David Bowie – VH1 Storytellers (1999) David Bowie News *Davidbowienews.com*.  15.5.2019. Viitattu 22.2.2024.  (englanniksi)
18. ↑  Song: Drive-In Saturday written by David Bowie – SecondHandSongs *Secondhandsongs.com*. Viitattu 21.2.2024.  (englanniksi)
19. ↑  Petridis, Alexis: David Bowie's 50 greatest songs – ranked! *Theguardian.com*.  19.3.2020. Viitattu 21.2.2024.  (englanniksi)
20. ↑  Barker, Emily: David Bowie's 40 greatest songs - as decided by NME and friends - NME *Nme.com*.  8.1.2018.  Arkistoitu. Viitattu 21.2.2024.  (englanniksi)
21. ↑  David Bowie's 30 best songs - Uncut *Uncut.co.uk*.  19.2.2015. Viitattu 21.2.2024.  (englanniksi)
22. ↑  Rocklist.net...Mojo Lists... *Rocklistmusic.co.uk*. Viitattu 21.2.2024.  (englanniksi)
23. ↑  Every David Bowie Single Ranked *Ultimateclassicrock.com*.  14.1.2016. Viitattu 21.2.2024.  (englanniksi)
24. ↑  Drive-In Saturday – The Bowie Bible – Part 3 *Bowiebible.com*.  14.12.2018. Viitattu 24.2.2024.  (englanniksi)
25. ↑  Drive-In Saturday - David Bowie - Official Charts *Officialcharts.com*. Viitattu 21.2.2024.  (englanniksi)
26. ↑  The Irish Charts - All there is to know *Irishcharts.ie*. Viitattu 21.2.2024.  (englanniksi)
27. ↑  Pennanen, Timo: Sisältää hitin: Levyt ja esittäjät Suomen musiikkilistoilla (Kuva 3) *Suomenlistalevyt.blogspot.com*. Viitattu 21.2.2024.
28. ↑  David Bowie - Drive-In Saturday - ultratop.be *Ultratop.be*. Viitattu 21.2.2024.  (ranskaksi)